CELEX: 32018D0136
Language: bg
Date: 2018-01-25 00:00:00
Title: Решение за изпълнение (ЕС) 2018/136 на Комисията от 25 януари 2018 година за определяне на референтна лаборатория на Европейския съюз за болестта шап и за изменение на приложение II към Директива 92/119/ЕИО на Съвета по отношение на референтната лаборатория на Европейския съюз за везикулозна болест по свинете (нотифицирано под номер С(2018) 299) (Текст от значение за ЕИП. )

27.1.2018   
            
            
               BG
            
            
               Официален вестник на Европейския съюз
            
            
               L 24/3
            
         РЕШЕНИЕ ЗА ИЗПЪЛНЕНИЕ (ЕС) 2018/136 НА КОМИСИЯТА
   от 25 януари 2018 година
   за определяне на референтна лаборатория на Европейския съюз за болестта шап и за изменение на приложение II към Директива 92/119/ЕИО на Съвета по отношение на референтната лаборатория на Европейския съюз за везикулозна болест по свинете
   
      
         (нотифицирано под номер С(2018) 299)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 92/119/ЕИО на Съвета от 17 декември 1992 г. за въвеждане на общи мерки на Общността за борба с някои болести по животните и на специфични мерки относно везикулозната болест по свинете (1), и по-специално член 24, параграф 2 от нея,
   като взе предвид Директива 2003/85/ЕО на Съвета от 29 септември 2003 г. относно мерки на Общността за борба с болестта шап и за отмяна на Директива 85/511/ЕИО и Решения 89/531/ЕИО и 91/665/ЕИО, и за изменение на Директива 92/46/ЕИО (2), и по-специално член 69, параграф 1 от нея,
   като има предвид, че:
   
               (1)
            
            
               В Директива 92/119/ЕИО се определят общите мерки за борба на Съюза, които да се прилагат при възникване на огнище на, наред с други болести, везикулозна болест по свинете. В точка 6 от приложение II към Директива 92/119/ЕИО се посочва референтната лаборатория на Европейския съюз за везикулозна болест по свинете, която е била определена да изпълнява функциите и задълженията, изброени в приложение III към същата директива.
            
         
               (2)
            
            
               В Директива 2003/85/ЕО се определят минималните мерки за борба, които да се прилагат при възникване на огнище на болестта шап. В Директива 2003/85/EО се предвижда, наред с другото, да се определи референтна лаборатория на ЕС за болестта шап, която да изпълнява функциите и задълженията, посочени в приложение XVI към същата директива. Вследствие на това с Решение за изпълнение 2012/767/ЕС на Комисията (3) бе определена референтната лаборатория на Европейския съюз за болестта шап.
            
         
               (3)
            
            
               Вследствие на нотификацията от Обединеното кралство по член 50 от Договора за Европейския съюз лабораторията, посочена в приложение II към Директива 92/119/ЕИО като референтна лаборатория на Европейския съюз за везикулозна болест по свинете и впоследствие определена с Решение за изпълнение 2012/767/ЕС за референтна лаборатория на Европейския съюз за болестта шап, ще трябва да преустанови дейността си като референтна лаборатория на Европейския съюз за тези две болести.
            
         
               (4)
            
            
               Комисията — в тясно сътрудничество с държавите членки — проведе процедура за подбор и определяне на референтна лаборатория на Европейския съюз за болестта шап, като взе предвид критериите за техническа и научна компетентност на лабораторията и експертния опит на нейните служители.
            
         
               (5)
            
            
               След приключването на процедурата за подбор бе избран консорциумът ANSES & CODA-CERVA, създаден от Лабораторията за здравеопазване на животните към Агенцията за безопасност на храните, околната среда и труда (ANSES) (Laboratory for Animal Health of the Agency for Food, Environmental and Occupational Health and Safety), Maisons-Alfort, Франция, и Научноизследователски център по ветеринарни и агрохимични въпроси (CODA-CERVA) (Veterinary and Agrochemical Research Centre), Uccle, Белгия.
            
         
               (6)
            
            
               С цел да се предотврати прекъсване на дейностите на референтната лаборатория на Европейския съюз за болестта шап и да се осигури достатъчно време на новоопределената референтна лаборатория на Европейския съюз да стане напълно оперативна, е целесъобразно предвидените в настоящото решение мерки да се прилагат от 1 януари 2019 г.
            
         
               (7)
            
            
               В своето научно становище относно везикулозната болест по свинете и везикулозния стоматит (4) Европейският орган за безопасност на храните стигна до заключението, че везикулозната болест по свинете вече няма потенциал да се превърне в епидемия и може бързо да бъде диагностицирана чрез лабораторни изследвания. Освен това епидемиологичната обстановка във връзка с везикулозната болест по свинете в Европейския съюз значително се е подобрила, като последните случаи са установени само с лабораторни изследвания на проби от малка област в една-единствена държава членка. От 2014 г. Световната организация за здравеопазване на животните (OIE) е заличила везикулозната болест по свинете от списъка на подлежащите на обявяване болести (5).
            
         
               (8)
            
            
               Въпреки че съгласно член 270 от Регламент (ЕС) 2016/429 на Европейския парламент и на Съвета (6) директиви 92/119/ЕИО и 2003/85/ЕО ще бъдат отменени от 21 април 2021 г., болестта шап е включена в член 5, параграф 1 от посочения регламент, а везикулозната болест по свинете — в приложение II към него. В съответствие с член 275 от същия регламент списъкът на болестите в приложение II следва да бъде прегледан най-късно до 20 април 2019 г. Поради посочените по-горе научни и технически причини везикулозната болест по свинете не отговаря на установените в член 5, параграф 3 от Регламент (ЕС) 2016/429 критерии за включване в списъка.
            
         
               (9)
            
            
               Освен това везикулозната болест по свинете и други везикулозни болести са предмет на някои функции и задължения, които следва да изпълнява референтната лаборатория на Европейския съюз за болестта шап съгласно посоченото в приложение XVI към Директива 2003/85/ЕО, и по-специално що се отнася до капацитета на националните референтни лаборатории и на референтната лаборатория на Европейския съюз за извършване на диференциална диагностика на болестта шап. Въз основа на всички тези факти, взети заедно, е видно, че вече няма основание за определяне на референтна лаборатория на Европейския съюз за везикулозна болест по свинете.
            
         
               (10)
            
            
               Препратката към посочената в приложение II към Директива 92/119/ЕИО лаборатория следва да бъде заличена. Поради това приложение II към Директива 92/119/ЕИО следва да бъде съответно изменено.
            
         
               (11)
            
            
               За по-голяма яснота Решение за изпълнение 2012/767/ЕС следва да бъде отменено, считано от 1 януари 2019 г. — датата, на която новоопределената референтна лаборатория на Европейския съюз за болестта шап трябва да поеме своите функции и задължения.
            
         
               (12)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Консорциумът ANSES & CODA-CERVA, създаден от Лабораторията за здравеопазване на животните към Агенцията за безопасност на храните, околната среда и труда (ANSES), Maisons-Alfort, Франция, и Научноизследователски център по ветеринарни и агрохимични въпроси (CODA-CERVA), Uccle, Белгия, се определя за референтна лаборатория на Европейския съюз за болестта шап за неопределен срок.
   Член 2
   В приложение II към Директива 92/119/ЕИО точка 6 се заличава.
   Член 3
   Решение за изпълнение 2012/767/ЕС се отменя, считано от 1 януари 2019 г.
   Позоваванията на отмененото решение за изпълнение се считат за позовавания на настоящото решение.
   Член 4
   Настоящото решение се прилага от 1 януари 2019 г.
   Член 5
   Адресати на настоящото решение са държавите членки.
   
      Съставено в Брюксел на 25 януари 2018 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 62, 15.3.1993 г., стр. 69.
   
      (2)  ОВ L 306, 22.11.2003 г., стр. 1.
   
      (3)  Решение за изпълнение 2012/767/ЕС на Комисията от 7 декември 2012 г. за определяне на референтна лаборатория на ЕС за болестта шап и за отмяна на Решение 2006/393/ЕО (ОВ L 337, 11.12.2012 г., стр. 54).
   
      (4)  Група на ЕОБХ по здравето на животните и хуманното отношение към тях (AHAW); Scientific Opinion on Swine Vesicular Disease and Vesicular Stomatitis (Научно становище относно везикулозната болест по свинете и везикулозния стоматит). Бюлетин на ЕОБХ (EFSA Journal), 2012;10(4):2631. [97 стр.] doi:10.2903/j.efsa.2012.2631.
   
      (5)  Resolution No. 31 on Amendments to the OIE Terrestrial Animal Health Code (Резолюция № 31 относно измененията на Здравния кодекс за сухоземните животни на OIE), приета по време на 82-та обща сесия на Световната организация за здравеопазване на животните (OIE), 25—30 май 2014 г., Париж, Франция.
   
      (6)  Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (ОВ L 84, 31.3.2016 г., стр. 1).